El Tribunal de Justícia de la Unió Europea (TJUE) ha desestimat el recurs interposat pel govern espanyol contra la multa de 19 milions d'euros per la manipulació de les estadístiques del dèficit dels comptes públics de la Generalitat Valenciana en l'anterior etapa de govern. En la sentència emesa aquest dimecres, la justícia europea rebutja les argumentacions del recurs interposat pel govern espanyol i que es basen en la vulneració del dret de defensa i del dret a una bona administració, en la inexistència d'infracció i en el caràcter desproporcionat de la multa. El TJUE també rebutja l'argument del govern espanyol que adduïa que no se li pot imputar una negligència greu perquè la tergiversació de xifres afecta tan sols un territori dins del conjunt del dèficit públic.  Així mateix, el recurs afegia que la decisió judicial no té en compte la cooperació prestada durant la investigació ni el fet que el govern espanyol hagi assenyalat de manera espontània les irregularitats. Al respecte, la sentència remarca que l'estat ha de ser considerat responsable de l'actuació de les seves entitats territorials com ho seria en el marc d'un recurs per incompliment, i que no s'ajusta als fets afirmar que el govern espanyol assenyalés espontàniament l'existència d'una tergiversació a la comissió. D'altra banda, al·lega que la cooperació que hagi prestat l'Estat membre en qüestió durant la investigació no influeix en la determinació de la infracció prevista però podria tenir-se en compte en concepte de circumstància atenuant a l'efecte del càlcul de la multa. Sobre la vulneració del dret de defensa, l'estat espanyol al•legava que el seu dret de defensa havia resultat vulnerat pel fet que la decisió del Consell es recolzava en dades obtingudes per Eurostat durant un seguit de visites efectuades abans que s'adoptés la decisió d'obertura de la investigació .   El TJUE considera que les condicions en què es van organitzar les visites van respectar les exigències procedimentals establertes pel dret de la Unió i que l'exercici del dret de defensa no es va veure compromès per les diverses visites, que van permetre a Eurostat obtenir la informació abans que s'obrís el procediment. En relació a l'argument de vulneració, del dret a una bona administració el govern espanyol adduïa que el fet que la instrucció hagués estat encarregat als agents que havien participat prèviament a les visiten fa pensar que hi ha indicis que el procediment no compleix amb l'exigència d'imparcialitat objectiva . Al respecte, la justícia europea assenyala, essencialment, el paper encomanat als agents "no resulta decisiu ni per al desenvolupament ni per al desenllaç de l'esmentat procediment" i, per tant, no incompleix el requisit d'imparcialitat objectiva. Sobre el caràcter desproporcionat, el recurs sosté que la multa imposada era desproporcionada a causa d'una definició errònia del marc temporal utilitzat per calcular-la. D'una banda, el TJUE nega que la decisió violi el principi d'irretroactivitat de les normes i exposa que l'import de la multa havia de fixar-se en el 5% de la major repercussió de la tergiversació de l'estat espanyol al seu dèficit corresponent als anys en qüestió previstos en una notificació de 30 de març de 2012. Segons el Tribunal de Justícia, el concepte de "major repercussió" es refereix a la repercussió total que la tergiversació hagi tingut sobre el dèficit o el deute de l'estat membre autor de la mateixa, durant la totalitat dels anys previstos en la seva notificació i afectats per la tergiversació. Per tant, conclou que el Consell Europeu podia estimar vàlidament que l'import de referència de la multa havia de fixar-se en el 5% de l'import total de les despeses no declarades pel País Valencià , durant el període comprès entre els anys 2008 i 2011.  Tot i que la manipulació del dèficit valencià es va produir entre 1988 i 2011, la multa es refereix només al període 2011-2012,  atès el caràcter no retroactiu de la decisió.  Durant aquest període s'estima que la despesa sanitària no introduïda va ascendir a uns 2.000 milions d'euros.

Summary: La justícia europea confirma la multa de 19 MEUR per la manipulació del dèficit de la Generalitat Valenciana


Espanya ha registrat 48 morts per coronavirus en les últimes 24 hores, 8 menys que aquest divendres (56) i 361 nous positius confirmats per PCR, 85 menys que ahir (344). Aquestes són les dades fetes públiques pel Ministeri de Sanitat, que assenyalen que hi pot haver desajustos respecte a les anteriors perquè les comunitats estan "depurant" les seves dades. Així, tenint en compte les dades d'ahir hi ha hagut 466 nous contagis i 50 morts. Pel que fa a Catalunya, registra 92 positius i 7 defuncions. El l'últim dia, hi ha hagut 125 noves hospitalitzacions, 2 més que ahir, i 13 ingressos en UCI, 7 menys que divendres. Madrid i Andalusia són les comunitats que concentren més defuncions (12 cadascun), seguides de Catalunya i el País Basc, amb 7 cadascun. En total, des que va començar la pandèmia hi ha hagut 28.678 morts per la covid-19 i 235.290 positius confirmats.

Summary: Espanya registra 48 morts per coronavirus en les últimes 24 hores, 8 menys que ahir, i 361 positius testats, 85 menys


El Teatre-Museu Dalí de Figueres reobre aquest dissabte les portes amb l'estrena d'una exposició temporal de dotze olis surrealistes dedicats al paisatge sota el nom 'El surrealisme soc jo'. La directora dels equipaments de Figueres, Púbol (Baix Empordà) i Portlligat (Alt Empordà), Montse Aguer, ha explicat que són obres que no s'havien exposat "mai" juntes i que permetran entendre com Salvador Dalí percebia l'entorn. Després d'estar pràcticament quatre mesos tancats al públic, Aguer ha assegurat que els tres equipaments ja tenen "reserves" i moltes d'elles són de turistes francesos. Els tres museus obriran, com a mínim, fins el 13 de setembre garantint totes les mesures de seguretat derivades de la pandèmia de la covid-19. El Teatre-Museu Dalí ja ho té tot preparat per reobrir les seves portes després de quatre mesos de tancament. Ho farà amb una nova exposició temporal, 'Dalí: el surrealisme soc jo! Paisatges fora del temps', que reuneix dotze obres de l'època surrealista dedicades al paisatge. La Fundació Gala-Salvador Dalí les ha presentat aquest dijous al matí de la mà de Montse Aguer, directora dels Museus Dalí i comissària de la mostra, i de Carme Ruiz, curadora en cap i comissària adjunta. Les obres estan compreses entre l'any 1926 i el 1937, a més de Poesia d'Amèrica (1943) que mostra com els trets surrealistes segueixen presents en l'obra posterior de l'artista. Són teles, cartrons i fustes que conformen una bona mostra de la contribució de Salvador Dalí al moviment surrealista. Per la seva rellevància han estat sol·licitades en exposicions internacionals de Rússia, Japó o Austràlia i és per aquest motiu mai havien coincidit fins al moment en un mateix espai. Tal com ha subratllat Aguer, la mostra permetrà fer una "lectura diferent" del surrealisme a través d'un mateix fil conductor: "el paisatge". D'aquesta manera volen incidir en els "elements enigmàtics" i en la capacitat de despertar "la curiositat" dels espectadors. "Parlem de perspectives i ombres allargades, dels conceptes visible-invisible, tou-dur, de xiprers, d'objectes surrealistes fetitxistes, d'espectres i fantasmes, de Freud i la psicoanàlisi...etcètera", ha concretat la comissaria i directora de l'exposició. Noves mesures de seguretat El Teatre-Museu Dalí no serà l'únic espai que es posarà en marxa, també ho faran els equipaments de Púbol i Portlligat. Durant aquests darrers mesos cap d'ells havia pogut reprendre l'activitat, tot i que des de la Fundació Gala-Salvador Dalí s'han portat a terme tasques d'investigació, conservació i restauració. Aguer ha apuntat que en tot moment s'ha treballat per poder obrir els museus al públic. En el cas de Púbol, per exemple, l'exposició 'Gala, Dalí, Dior ' ni tan sols es va poder estrenar. L'obligatorietat de portar mascareta, el manteniment de la distància de seguretat o la higiene de mans són les principals mesures de seguretat que s'han adoptat arran de la pandèmia de la covid-19. També la implementació d'uns recorreguts marcats. "Es perdrà una mica la llibertat de moviment, però per contra hi haurà un ambient més relaxat, amb menys visitants", ha assegurat la comissària i directora dels museus dedicats al geni surrealista. Pel que fa al tipus de visitants que esperen, el turisme de proximitat en serà el principal protagonista. Des del Teatre-Museu Dalí han explicat que ja tenen algunes reserves tancades i que noten que hi ha certa "expectació". Pel que fa als visitants internacionals, Montse Aguer, ha destacat la presència de turistes francesos. Una visita d'alta "complexitat" Sobre l'anunci de la visita del Felip VI el 17 de juliol al Teatre-Museu Dalí de Figueres, Aguer ha assegurat que la Fundació Gala-Salvador Dalí no ha rebut cap "confirmació oficial". Això sí, ha subratllat que si s'acaba tirant endavant, serà una visita d'alta "complexitat" com la de qualsevol líder polític "significatiu" sumat, enguany, a tota la logística derivada de la pandèmia. La directora ha explicat que si venen podran visitar el museu "tranquil·lament" i ha remarcat que a l'exterior –en el cas de possibles protestes o convocatòries populars- les mesures de seguretat i ordre públic ja no estarien en les seves mans.

Summary: El Teatre-Museu Dalí reobre les portes amb una exposició de dotze olis surrealistes dedicats al paisatge


La portaveu del Govern, Meritxell Budó, ha demanat a la Moncloa que no veti l'autodeterminació ni l'amnistia de l'ordre del dia de la taula de diàleg. Durant la roda de premsa d'aquest dimarts a Palau, posterior al Consell Executiu, la consellera ha avisat que no tindria "cap sentit" que en aquest espai de negociació entre Generalitat i l'Estat s'hi pugui parlar de tot, menys dels dos temes que el Govern considera més prioritaris. Budó ha recordat que ara són els dos gabinets els qui treballaran per consensuar la propera reunió, que ha de tenir lloc a Barcelona i sense els presidents Quim Torra ni Pedro Sánchez. El Govern la vol celebrar "quan abans millor", però prioritza l'ordre del dia.

Summary: Budó demana a la Moncloa que no veti l'autodeterminació ni l'amnistia de l'ordre del dia de la taula de diàleg


La ciutat de Tarragona va tancar el 2016 amb uns dos milions de visitants. Uns 267.000 turistes es van allotjar en hotels -un 12% més que l’any anterior- i 227.000 van optar pels càmpings -un 5% més-, segons el balanç que ha ofert aquest dimarts el Patronat Municipal de Turisme. La resta -un milió i mig de visitants- corresponen a persones que s’allotgen en apartaments i en segones residències, i a turistes que visiten la ciutat però no hi fan nit. Les dades confirmen que el sector manté una tendència a l’alça i que els hotels han recuperat el nivell d’ocupació perdut durant la crisi. Des del 2012, el pitjor any de l’última dècada, els establiments hotelers han guanyat 80.000 turistes. La regidora de Turisme, Inmaculada Rodríguez, ha qualificat el 2016 d’un any “excel·lent” i ha insistit que ara l’objectiu és potenciar el turisme de tipus familiar.  Els prop de 500.000 turistes que l’any passat es van allotjar als hotels i càmpings de Tarragona van generar 1,4 milions de pernoctacions. De mitjana, s’hi van estar 2,8 dies (1,6 als hotels i 4,3 als càmpings). “Ha estat un any excel·lent, amb dades que denoten un creixement respecte a l’any anterior i en fem una valoració molt positiva”, ha assenyalat la regidora Inmaculada Rodríguez. Els hotels lideren la recuperació El sector hoteler, amb una oferta de 2.461 llits repartits entre 24 establiments, va créixer un 12%. En total, va comptabilitzar 267.276 turistes i 434.726 pernoctacions, segons les dades de l’Observatori del Parc Científic i Tecnològic de Turisme i Oci de Catalunya. Pel que fa als mercats emissors, l’estat espanyol lidera el rànquing amb el 57,9% de turistes i França és el principal mercat estranger, amb gairebé un 10% del total. La tipologia dels visitants revela que quatre de cada deu turistes es corresponen a famílies amb nens. “Aquest és un nínxol de mercat en el qual tenim marge de millora, per això volem treballar per atreure el turisme familiar, en sintonia amb els atractius culturals i la possibilitat de gaudir de platges poc massificades”, ha assenyalat la regidora. D’altra banda, dos de cada tres visitants que s’allotgen als hotels arriben a Tarragona en cotxe, mentre que el 16% recorren a l’avió i el 12% al tren.  Segons les dades dels darrers deu anys, els hotels de Tarragona han recuperat el volum de turistes que havien perdut durant la crisi. A partir del 2007, quan aquests establiments van assolir els 275.851 visitants, es va iniciar un descens progressiu que va tocar fons el 2012 amb tan sols 187.523 turistes. Des d’aleshores, les xifres han remuntat fins a arribar als 267.276 turistes allotjats en hotel l’any 2016. Pel que fa als càmpings -un sector que aplega 7 establiments, unes 3.000 unitats d’acampada i 7.300 llits-, l’any passat també va ser un any positiu, amb un repunt del 5%. En concret, aquests establiments van sumar 227.413 turistes i 966.807 pernoctacions. En aquest sector, el mercat espanyol és molt majoritari i representa un 72,3% del total de turistes, seguit del francès (8,5%) i l’alemany (7,3%).  Segons les estimacions del Parc Científic i Tecnològic, la ciutat de Tarragona va rebre l’any passat uns dos milions de visites. Un total de 494.689 turistes es van allotjar en hotels i càmpings, mentre que s’estima que uns 200.000 van fer nit en apartaments i segones residències. A més, l’estudi calcula que es va rebre la visita d’1.000.000 de turistes que s’allotjaven a Salou, Cambrils i la Pineda; així com de 200.000 excursionistes d’anada i tornada i 100.000 d’altres indrets.  Els excursionistes d’anada i tornada -que no es queden a dormir a la ciutat- provenen majoritàriament de Catalunya (92,3%), sobretot de l’àrea metropolitana de Barcelona (73,2%). En aquest segment, menys d’un terç corresponen a turisme familiar. Pel que fa als visitants allotjats a Salou, Cambrils i la Pineda, destaca que el 53,6% són estrangers -sobretot francesos i britànics-, el 35,6% són de la resta de l’Estat -principalment bascos, aragonesos i madrilenys- i el 10,8% són catalans -principalment de Barcelona i Lleida-. Iniciatives per impulsar el turisme familiar El gerent del Patronat Municipal de Turisme, Ángel Arenas, ha apuntat que estudien diverses opcions per impulsar el turisme familiar. Una d’elles és potenciar el festival Minipop com a esdeveniment d’atractiu turístic. També s’analitzarà amb el sector el futur de la Tarragona Family Week per conèixer si és una iniciativa idònia per incrementar aquest mercat.  Igualment, el Patronat no descarta contractar publicitat en mitjans de premsa escrita o endegar una campanya televisiva a nivell de Catalunya per captar més públic de l’àrea de Barcelona. Tot plegat, ha incidit Arenas, està supeditat a la disponibilitat de pressupost. Per la seva banda, la regidora ha subratllat la voluntat que els atractius de Tarragona guanyin visibilitat. El consistori no mostra preocupació pel fenomen d’apartaments turístics il·legals que ha proliferat en els darrers anys en ciutats com Barcelona, ni tampoc per la possible saturació de la Part Alta. “Creiem que estem lluny d’arribar a la massificació”, ha assegurat la regidora de Turisme. Des de l’Ajuntament tampoc no s’ha detectat una problemàtica amb els apartaments, que creixen a les zones de Llevant o a la Rambla. A més, recentment s’ha constituït una nova associació que aglutina aquests establiments  Les previsions pel que fa al sector turístic són optimistes de cara al 2017 si el context es manté favorable. De fet, el Patronat ha detectat un augment destacable de turistes provinents dels Estats Units i Canadà, un mercat que opta pels creuers i que mostra molt interès en el turisme patrimonial. Tot i això, els països europeus es mantenen com el principal mercat internacional. Per la seva banda, el mercat rus va ser el que més va caure l’any passat, amb un 34% menys de pernoctacions que el 2015.  Tarragona es consolida com a plató televisiu i cinematogràfic En un altre ordre de coses, Tarragona es consolida com un dels platós més populars de Catalunya, amb 120 filmacions l’any passat -un 20% més-. A l’espera de conèixer les dades definitives, el Patronat confia que Tarragona se situarà en la quarta posició del rànquing català, que està encapçalat per Barcelona.  Durant el 2016, la Tarragona Film Office ha gestionat les gravacions del llargmetratge documental ‘Jujol Gaudí. Dos genis de l’arquitectura’; de diverses escenes de la sèrie ‘La Catedral del Mar’ a la platja de Tamarit; del llargmetratge ‘En tu cabeza: Cabra i Oveja’ al Banc d’Espanya; o d’espots publicitaris com ara el nou Volkswagen Polo per al Japó o l’Hyundai i30. El mes que ve, una televisió japonesa rodarà a la ciutat, durant quatre dies, un programa de gran èxit al país nipó, segons ha avançat Arenas.  El Patronat també ha fet un balanç satisfactori de l’activitat de les oficines d’informació, que l’any passat van atendre prop de 150.000 persones. El 43% eren internacionals, el 35% catalans i el 22% de la resta de l’Estat. La majoria corresponen a turistes allotjats en altres municipis de la Costa Daurada. De la seva banda, Tarragona Turisme ha incrementat un 20% les visites al web i ha augmentat el nombre de seguidors en tots els perfils de les seves xarxes socials.

Summary: Tarragona recupera els  nivells d’ocupació hotelera perduts durant la crisi


El Diari Oficial de la Generalitat de Catalunya (DOGC) ha publicat aquest dimarts les noves restriccions acordades amb el ministeri de Sanitat per a la contenció de la pandèmia de la covid-19. Les mesures, signades per la consellera de Salut, Alba Vergés, inclouen la prohibició de fumar a la via pública quan no es pugui respectar una distància interpersonal d'almenys dos metres que també s'aplica a qualsevol dispositiu d'inhalació de tabac, pipes d'aigua, catximbes o assimilats. També estableix que les activitats d'hoteleria i restauració hauran de tancar abans de la una de la matinada, sense que puguin admetre nous clients abans de la mitjanit. Inclou la recomanació de limitar les trobades socials a un màxim de 10 persones. Hotels, restaurants, terrasses, bars i guinguetes també hauran de garantir la distància d'un metre i mig tant en el servei de barra com entre les taules o agrupacions de taules, que no podran superar les 10 persones.

Summary: Entra en vigor la prohibició de fumar al carrer sense la distància de 2 metres i l'obligació de tancar els bars a la una


La Diputació de Girona està treballant en un codi ètic de bona conducta que hauran de complir els alts càrrecs de l'ens on s'inclouran un conjunt de mesures. El PDeCAT, que té la presidència, s'ha compromès a buscar el màxim consens entre tots els partits representats i a portar-ho al ple del mes de setembre. Aquest anunci s'ha fet arran d'una moció que havia presentat la CUP sobre la creació d'una bústia ètica i de bon govern en aquest ens. Tota l'oposició hi estava d'acord però finalment el PDeCAT ha demanat que no se sotmetés a votació, defensant que el més idoni era abordar aquest tema de forma "global" i no només posant el focus a aquest aspecte en concret. Tot i això, el diputat de la CUP, Lluc Salellas, ha arrencat el compromís del PDeCAT que el document també inclourà un sistema per rebre queixes de ciutadans. Durant el ple d'aquest dimarts també s'ha aprovat la creació de 15 places a l'organisme autònom Xaloc per reforçar l'assessorament tècnic i econòmic que s'ofereix als ajuntaments. El text de la moció de la CUP, que finalment no s'ha votat, incloïa la creació d'aquest canal de participació electrònica amb l'objectiu d'oferir un espai "per tenir coneixement de qualsevol acció o omissió contrària als principis de bon govern" dins de l'ens i també als seus organismes dependents. També precisava incloure mecanismes per garantir la confidencialitat de tots les informacions per evitar possibles represàlies així com la creació d'una comissió d'ètica institucional formada per un membre de cada grup polític. La presidència recauria a l'equip de govern de l'en que seria la responsable de respondre les comunicacions rebudes i investigar allò que es considerés "plausible".  La proposta ha recollit el suport de totes les forces de l'oposició que estaven disposades a votar-hi a favor. ERC i el PSC han coincidit que calia que fos un instrument que tractés la informació de forma "rigorosa" i "seriosa" i que representava un pas més cap a la transparència i la participació ciutadana. Des del grup d'Independents de la Selva, la seva diputada i portaveu, Gisela Saladich, ha expressat també el seu vistiplau perquè veu positiu que la informació s'analitzi i es valori des de tots els grups que tenen representació a l'ens.  El portaveu del PDeCAT, Albert Piñeira, ha explicat que des de l'ens ja s'està treballant en un codi ètic de bona conducta per a alts càrrecs, on s'establiran els "principis ètics i les normes de conducta derivades" i els mecanismes de control intern per vetllar pel seu compliment com ara una comissió de seguiment. També ha dit que la voluntat de l'equip de govern és la de "buscar el màxim consens possible" amb la resta de forces i ha assegurat que es portarà al ple del pròxim setembre. Piñeria justificava així deixar la moció per més endavant: "És un tema que cal treballar a fons; creiem que té més sentit fer un debat sobre el tot i no sobre una mesura concreta perquè aquest és un tema prou important".  El diputat de la CUP, Lluc Salellas, ha vist bé deixar la moció sobre la taula després d'obtenir el compromís verbal del portaveu del govern de que s'inclourà una bústia per recollir queixes i denúncies de possibles incompliments d'aquest codi ètic dels alts càrrecs.  Per altra banda, Salellas ha aprofitat per preguntar al president de la Diputació sobre el cas Manga. Concretament, si pensa "actuar" després que el sumari del cas, destapat fa més de 4 anys, inclou els noms d'alguns càrrecs públics vinculats a l'ens. Pere Vila ha respost que de moment no prendran cap decisió perquè el cas està en una fase inicial però s'ha compromès a emprendre les mesures pertinents si en l'obertura del judici oral hi ha "canvis substancials" en les persones que tenen alguna vinculació amb l'ens que presideix.  La creació de 15 places a Xaloc Durant el ple s'ha aprovat ampliar la plantilla de l'organisme autònom Xaloc amb 15 places  destinades a millorar el servei d'assessorament tècnic, jurídic i econòmic als ajuntaments. Les primeres places sortiran a partir de la tardor i es cobriran de forma progressiva, segons ha explicat el diputat del PDeCAT a l'ens, Jordi Camps. ERC i la CUP s'han abstingut tot denunciant "falta de previsió" ja que aquesta ampliació no s'incloïa als pressupostos aprovats fa mig any. Els republicans, a més, han demanat també un debat públic sobre les futures línies de treball d'aquest organisme. Camps ha respost que la creació de noves places es basa en la necessitat dels municipis i que està inclòs al nou pla que es va encarregar coincidint amb l'entrada del nou gerent a l'ens l'octubre passat. Ampliació de la xarxa de vies verdes a 13 municipis En la sessió d'aquest dimarts s'ha aprovat per unanimitat el conveni de col·laboració pel cofinançament, les condicions d'execució i lliurament de les obres d'ampliació de la xarxa de vies verdes a les comarques gironines. Inclourà la construcció de nous trams que passaran per 13 municipis gironins del Pla de l'Estany, Ripollès i Gironès amb un  cost de més de 5,23 milions d'euros (MEUR). El 50% s'aportaran a través del FEDER mentre que els ajuntaments n'aportaran prop d'1,759.000 MEUR, la Diputació uns 956.000 euros i el Consorci de les Vies Verdes, gairebé 609.000 euros. L'acte de la signatura es farà demà al saló de sessions de la Diputació. El calendari amb el que es treballa és que a partir de la tardor s'iniciï la licitació de les obres i que els nous trams puguin ser una realitat a mitjans del 2019.    El ple també ha acordat, per unanimitat, una declaració institucional proposada per ERC en que la Diputació de Girona celebra l’acord a què s'ha arribat des de la la Taula del Ter el 14 de juliol passat. Aquest acord estableix el 2028 com a data en què el transvasament cap a Barcelona no ha de superar el 30% del cabal del riu. S'oficialitzarà el proper 2 d’agost en un acte amb els president de la Generalitat. Així mateix, la declaració reafirma l’acord pres pel Ple el 16 de febrer de 2016 en suport a la Conca del Ter, a la recuperació del cabal ecològic i la reducció de transvasament. "Amb aquest acord el país fa evident per una banda el transvasament i, per altra, la necessitat històrica de reparar el dany causat durant tant de temps al nostre territori", es diu al text de la moció d'aquest dimarts.

Summary: La Diputació elaborarà un codi ètic de bona conducta per a alts càrrecs i ho portarà al ple de setembre


Quatre homes s'han assegut aquest dilluns al banc dels acusats del jutjat penal 2 de Lleida per una baralla. Es tracta de tres homes de la mateixa família, un pare i els seus dos fills, i un altre home, veí d'aquests, tots ells residents a Pi, poble que pertany a Bellver de Cerdanya (Cerdanya). Les dues famílies, que han reconegut tenir mala relació des de fa temps, s'acusen mútuament d'agressió. Els fets pels quals s'han fet denúncies creuades van tenir lloc el 23 de desembre de 2015. Mentre que un d'ells assegura que els altres tres el van anar a buscar, el van amenaçar i el van apallissar, aquests tres han declarat que van anar a parlar amb ell perquè deixés d'amenaçar el pare i els va rebre a cops de pal. Tots dos bàndols han mantingut les seves versions contradictòries durant el judici i la fiscalia demana un any i mig de presó per un dels veïns i dos anys de presó per cadascun dels altres tres (el pare i els seus dos fills), a tots per un delicte de lesions. També sol·licita que se'ls imposi una multa a tots quatre per amenaces.

Summary: Una baralla entre dues famílies veïnes de Pi, a la Cerdanya, arriba als jutjats


Junts per Catalunya ha guanyat les eleccions a Ripoll, però ha perdut tres regidors i, per tant, la majoria absoluta que l'ha permès governar sense haver de fer pactes els darrers quatre anys. Jordi Munell ha sumat el 42,48% dels suports, o el que és el mateix, 2.263 dels vots emesos. La segona força ha estat Esquerra que ha empitjorat els resultats i ha perdut un edil. Els republicans han empatat amb el PSC que entra amb força al consistori amb tres regidors i el 15,73% dels suports. La CUP també ha sumat una cadira més a la que ja tenia des de fa quatre anys. Aquests resultats obligaran a pactar a Jordi Munell, en un consistori marcat per l'entrada del Front Nacional Català (FNC) un partit considerat xenòfob i que ha aconseguit representació amb 503 vots i un edil. Tot plegat, amb una participació que ha crescut gairebé sis punts respecte el 2015, i que ha superat el 67%. Als comicis del 2015, per segon cop CiU es va imposar a les urnes a Ripoll amb onze regidors i amb Jordi Munell al capdavant. Van aconseguir repetir majoria absoluta i ampliar encara més distàncies amb dos regidors més que el 2011. Fa vuit anys, la formació  va trencar el domini d'ERC, que havia governat des del 2003. Els resultats dels comicis del 2015 van permetre als republicans mantenir-se com a segona força amb quatre regidors (un menys que el 2011). La CUP va aconseguir per primer cop un regidor i Fem Ripoll-Candidatura de Progrés va perdre una posició i es va quedar com a quarta força amb un regidor, un menys que el 2011. Els atemptats del 17-A van sacsejar amb força la gestió del dia a dia i van capgirar el que havia de ser un mandat plàcid per la majoria absoluta. Des de llavors que es treballa en el pla de convivència i en refer les ferides. A banda, entre les accions de govern fetes aquests quatre anys, en destaquen la construcció de la piscina petita municipal, l'obertura de l'església de Sant Pere per a usos culturals o l'ampliació i millora del teatre Comtal amb nous camerinos.  Un dels temes més polèmics durant aquest mandat ha estat el futur polígon de la carretera de les Llosses a la zona de Can Franquesa. El PDeCAT ha utilitzat la majoria per tirar endavant un projecte que compta amb una plataforma veïnal contrària i el desacord de tots els grups de l'oposició (que aposten per aprofitar altres naus en desús). Per a l'equip de govern, però, aquest polígon és un espai estratègic per captar noves empreses que es vulguin instal·lar a la ciutat i per això han fet passos urbanístics per poder-lo desenvolupar. Aquest 26-M els ripollesos han pogut votar entre sis candidatures: Junts per Ripoll (JxCat – JUNTS), ERC-AM, Alternativa per Ripoll-CUP, PSC, Som Catalans i Front Nacional de Catalunya (FNC). La resta de partits han fet front comú contra aquestes dues últimes, que s'han presentat per primera vegada. Consideren que són "xenòfobes i racistes" i per això, abans d'aquest 26-M, ja van acordar que si obtenien representació, no pactarien amb cap d'elles.

Summary: Jordi Munell guanya clarament a Ripoll però perd la majoria absoluta mentre que el PSC entra amb força amb tres regidors


El ple del Tribunal Constitucional (TC) ha rebutjat fixar mesures cautelars, com demanava el PSC, i manté aturat el rellotge de la investidura. Els socialistes ja havien demanat al TC que establís alguna mesura per desencallar la investidura després que el president del Parlament posposés sense data el ple del passat 30 de gener. Aquell recurs es va admetre a tràmit però el ple no va establir mesures cautelars. Davant un segon ajornament del ple (decidit pel president del Parlament, Roger Torrent, el 9 de març), els socialistes van adreçar un nou escrit al TC. Li demanaven que declarés suspesa la decisió de Torrent de posposar el ple d'investidura de Jordi Sànchez (previst inicialment pel 12 de març) i que fixés un termini dins del qual s'hagués de celebrar-se un ple d'investidura sobre el candidat proposat, a fi de poder realitzar una primera votació i que el rellotge dels dos mesos comencés a córrer.  El ple no ha admès la segona sol·licitud del PSC. Els magistrats apunten que els socialistes van presentar un primer recurs d'empara pel que feia a l'acord del Parlament per celebrar un ple el 30 de gener. Posteriorment, quan el president del Parlament va convocar un segon ple pel 12 de març, els socialistes van presentar un escrit d'ampliació per complementar el primer recurs i demanaven al tribunal que suspengués la decisió de posposar el ple.  El TC entén que es tracta d'acords diferent i que, per tant, calia haver fet un nou recurs d'empara pel ple que s'havia de fer el 12 de març.

Summary: El TC rebutja fixar les mesures cautelars que demanava el PSC i manté aturat el rellotge de la investidura


L'Associació de Mestres Rosa Sensat, Tornem a les Escoles, la Federació de Moviments de Renovació Pedagògica i la Fundació Bofill han signat un manifest on reclamen garantir la presencialitat de l'educació. El document fa una crida a situar l'educació novament al centre de les polítiques públiques i atendre les necessitats d'infants, joves i famílies. La portaveu de Tornem a les Escoles, Sheila González, ha afirmat que amb el tancament sobtat de les escoles i el confinament hi va haver una "vulneració clara" del dret a l'educació. Els signants demanen adaptar les mesures de seguretat a la realitat de cada centre, recursos necessaris, atendre les problemàtiques socials i es plantegen recuperar la confiança de les famílies. Els signants reivindiquen que l'educació "no pot parar durant una emergència" i reivindiquen l'escola presencial ja que "no només garanteix educació, sinó també socialització, benestar, igualtat d'oportunitats, cures i refugi". Fan una crida a "superar la por" i a viure la incertesa "com a valor educatiu" amb la imaginació "com a recurs imprescindible per generar i crear nous espais".   Per això, veuen clau garantir vuit principis bàsics, el primer dels quals és assegurar aquesta educació presencial "en tant que servei essencial per garantir mesures d'equitat educativa i social, així com socialització, benestar, igualtat d'oportunitats, cures i refugi per a infants i joves". En aquest sentit, reconeixen que la digitalització és una eina que ajuda però que en cap cas "pot substituir l'escola presencial".  Des de la Fundació Jaume Bofill, Mònica Nadal, ha insistit que aquesta presencialitat és "clau" no només per garantir un espai d'aprenentatge i socialització sinó "especialment per a l'alumnat vulnerable que té en l'escola un espai de seguretat". Per això, ha apostat per anar adaptant-se a l'evolució de pandèmia per garantir respostes "àgils" davant de nous reptes. Entre aquests, ha situat la necessitat de fer les substitucions de forma "àgil" davant de positius o quarantenes.  Nadal s'ha mostrat "convençuda" que hi ha aquesta voluntat de mantenir obertes les escoles i ha valorat que "s'està treballant per garantir que hi hagi recursos", però ha reclamat que es posin en marxa les accions necessàries perquè quan sigui necessari es tradueixi d'una voluntat a una realitat.  Reclamen també assegurar la col·laboració estreta entre totes les administracions públiques en la provisió de recursos suficients que permetin un retorn presencial i segur als centres educatius. Així, demanen tota la inversió necessària per pal·liar els efectes del confinament i assegurar la qualitat educativa, però també per atendre les necessitats socioeconòmiques i educatives com la manca de recursos, d'alimentació, necessitats de conciliació o d'educació especial.  Tot i la petició de seguretat, veuen necessari un "equilibri" entre aquestes mesures i un entorn educatiu "ric i de qualitat". Els signats demanen que es disposi dels equips de protecció i higiene necessaris i els protocols adients, ajustant-los "amb seny i sentit comú a les necessitats reals dels infants i els centres educatius".  En quart lloc, demanen lideratge de la comunitat i màxima participació en la represa presencial als centres, així com "adaptabilitat, creativitat i flexibilitat" dels plans educatius dels centres davant la situació excepcional de pandèmia. "Caldrien menys  normes i més criteri", apunten.  Recuperar la confiança de les famílies Des de Rosa Sensat, Francina Martí ha apuntat que cal "recuperar la confiança entre famílies i mestres que es va trencar durant el confinament". Ha valorat que durant aquest "es va posar en dubte el paper de les escoles" i que ara s'ha demostrat que aquestes són necessàries i que cal "una relació de confiança entre famílies i escoles". Del contrari, ha afirmat que és "impossible" tirar endavant amb l'educació dels alumnes.  Martí ha reconegut que des de moltes escoles no es va "reaccionar amb la rapidesa que hagués calgut" i que moltes famílies no van entendre perquè al final del confinament s'anaven recuperant espais socials però no les escoles.  Sobre la conciliació, el manifest reclama prestacions econòmiques als progenitors per tenir cura dels infants quan es troben en quarantena mèdica. Aquesta pot ser "en forma de baixa mèdica o de permís retribuït remunerat" durant tot el període de quarantena prescrit a l'infant. A més, aposta per evitar que la cura recaigui sempre sobre la mare. González ha afirmat que cal "confiança, compromís i empatia de tots els estaments" i ha fet una crida a focalitzar-se en missatges positius. "Quan tinguem casos de tancament de grups caldrà que els valorem però que deixem treballar a les escoles i caldrà contextualitzar-los per veure que la majoria de grups continuaran funcionant", ha manifestat.  Les portaveus de les quatre organitzacions han reconegut que la situació de pandèmia no és la millor i que moltes coses hauran de canviar a dins dels centres però han fet una crida a saber positivitzar la situació, buscar alternatives i aprofitar en allò que es pugui la situació per enriquir l'educació. "Volem transmetre un missatge de seguretat, de tranquil·litat, de ganes de tornar a les escoles i de que és possible fer-ho", ha asseverat. Des de la Federació de Moviments de Renovació Pedagògica, Teresa S. Ha assegurat que els docents "tenen ganes de recuperar el dia a dia amb els infants". Per això, confien i esperen que, tot i les condicions especials, la pandèmia no comporti un deteriorament de la qualitat educativa als centres, tot i que s'hagi de "renunciar a coses".

Summary: Associacions educatives reclamen garantir la presencialitat i criden a recuperar la confiança de les famílies


Josep Maria Rufí (ERC-Junts) ja és el nou alcalde de Torroella de Montgrí després de prosperar la moció de censura presentada conjuntament amb tres partits més a l’oposició –UPM, L’Est i la CUP- en el ple extraordinari celebrat avui. Tal com estava previst, la maniobra per fer fora l’actual equip de govern (CiU) ha tirat endavant amb 11 vots a favor enfront de 6 en contra -2 de COET i 4 de CiU-. Rufí ha promès el seu càrrec assegurant que liderarà un govern “estable” - de moment amb UPM i L’Est com a socis de govern- i “dialogant” amb totes les forces. L’alcalde sortint, Jordi Cordón, ha estat molt dur durant el seu discurs i ha acusat d’”arrogant i traïdor” el nou batlle. A més, ha augurat que el municipi “viurà la seva època més fosca” perquè Rufí i el seu equip “només governaran pels seus”.

Summary: Rufí (ERC-Junts) és investit nou alcalde de Torroella de Montgrí amb la promesa d’un govern “estable i dialogant”


La cantant Núria Graham ha presentat oficialment aquest dijous a la nit el seu tercer àlbum, 'Marjorie' (Primavera Labels), el seu particular homenatge a les arrels familiars irlandeses. Acompanyada de quatre músics amb un baix, una bateria, una guitarra i uns teclats, la compositora de Vic ha tornat a revestir el seu directe de folk-pop d'autor amb tocs de psicodèlia, en un Apolo ple de gom a gom. La presentació del disc, publicat aquest febrer, s'ha fet en el marc del Guitar BCN. Graham ha agraït l'entrega del públic i ha reconegut que sempre és especial fer un concert a Barcelona. Amb només 23 anys, la cantant s'ha fet un espai propi en l'escena estatal, esperonada pel Primavera Sound. Va presentar el seu àlbum de debut el 2015, amb 'First Tracks' (El Segell del Primavera), que el van seguir dos EP –'Bird Eyes' i 'In The Cave'. El punt d'inflexió en la seva trajectòria va arribar el 2017 amb 'Does it Ring a Bell?' (El Segell del Primavera). Graham enceta l'any després d'un 2019 ple de cites, amb concerts amb Amaia, de qui ha estat guitarrista en el seu àlbum de debut. 'Marjorie', la cançó que dona nom al disc, la cantant vigatana fa referència a la seva àvia, a qui mai va conèixer. Durant el concert, Graham ha agraït al públic la seva presència i s’ha emocionat al reconeixer alguns coneguts entre els presents. Un dels temes més aplaudits ha estat ‘Marianne’, un clàssic de la música de l’artista vigatana.

Summary: Núria Graham porta a l'Apolo el pop reflexiu de 'Marjorie'


El PSC ha suspès els actes de campanya per la mort de l’exministre socialista Alfredo Pérez Rubalcaba fins al dia del seu enterrament. Els socialistes catalans faran aquest divendres a la tarda un acte d’homenatge i record a la figura de Rubalcaba, que encapçalaran el primer secretari del PSC, Miquel Iceta, i l’alcaldable a Barcelona, Jaume Collboni, a la plaça Angel Pestaña de Nou Barris. El partit instal·la a partir de dissabte a dos quarts de deu del matí un llibre de condolences, a la seu del carrer Pallars, per als militants o simpatitzants que vulguin expressar-se per la pèrdua de qui també va ser secretari general del PSOE. El llibre de condolences l’obrirà Iceta i també Collboni. El líder del PSC i el secretari d’organització, Salvador Illa, es desplaçaran dissabte a Madrid per assistir a la capella ardent, que s’instal·larà al Congrés dels Diputats.  El PSC ha expressat el seu condol per la mort de Rubalcaba, exsecretari general del PSOE i vicepresident de govern espanyol, exministre d’Educació i Ciència, exministre de la Presidència i exministre d’Interior.  “Una dolorosa pèrdua d’un home clau per a la família socialista, però també imprescindible per entendre la història política recent d’Espanya”, han apuntat en un comunicat.

Summary: El PSC suspèn els actes de campanya per la mort de Rubalcaba fins al dia del seu enterrament


El ministre d'Exteriors, José Manuel García Margallo, ha reconegut aquest divendres haver portat a terme una gran operació internacional des del Ministeri d'Exteriors per aconseguir el suport dels principals dirigents polítics d'arreu del món contra el procés català. Així se'n desprèn d'una entrevista que el diplomàtic ha concedit al diari 'El Espanyol' on reconeix l'existència d'una "gran operació exterior des del ministeri". "He estat 20 cops al Vaticà!", exclama Margallo durant l'entrevista per argumentar el seu interès per la situació política entre Catalunya i l'Estat. El ministre d'Exteriors també justifica el seu interès per la qüestió catalana i per preservar la integritat de l'estat espanyol de la següent manera: "Primer perquè sóc nét d'una catalana i segon perquè la unitat d'Espanya ha estat capital per a mi". Margallo també recorda que va introduir una esmena sobre "la nació indivisible" a l'article 2 de la Constitució. "No faré cap parèntesi en la meva preocupació per la unitat d'Espanya perquè ara sóc ministre i me n'ocupo del preu dels cigrons". Els suports que ha aconseguit el govern espanyol contra el procés gràcies a la campanya dirigida pel ministeri d'Exteriors han procedit de la cancellera alemanya, Angela Merkel, del primer ministre britànic, David Cameron, i del president del Estats Units, Barack Obama. Tots tres van apel·lar a la unitat d'Espanya per garantir les bones relacions de l'Estat a nivell internacional.   Durant l'entrevista a 'El Español', el ministre també ha contestat a les crítiques que ha rebut recentment per part del titular d'Hisenda i Administracions Públiques, Cristóbal Montoro, a través del diari 'El Mundo'. Ho ha fet amb certa ironia negant estar "congelat" com li va dir Montoro: "Si ets àgraf i no llegeixes... Jo he publicat llibres cada any".

Summary: Margallo reconeix "una gran operació" d'Exteriors per trobar suports internacionals contra el procés


Un estudi de l’Institut de Recerca Vall d’Hebron ha demostrat que una proteïna produïda pel ronyó podria esdevenir diana terapèutica contra la síndrome metabòlica produïda per la ingesta d’una dieta rica en greixos. Segons l'Institut de Recerca del Vall d'Hebron, la generació d’un model de ratolí transgènic en què el gen conegut com a kidney androgen-regulated protein (KAP) és sobreexpressat de forma específica a les cèl·lules del túbul proximal renal, el mateix lloc on s’expressa aquesta proteïna de forma endògena, ha posat en evidencia el paper de KAP en el control de la síndrome metabòlica i la diabetis tipus 2. L'estudi, liderat per la doctora Anna Meseguer, cap del grup de recerca CIBBIM-Nanomedicina Fisiopatologia Renal del VHIR, s’ha publicat a la revista 'Scientific Reports', del grup Nature.  Els investigadors assenyalen que en estudis previs s'havien associat uns menors nivells de la proteïna KAP amb la nefropatia diabètica i l'aterosclerosi, dues patologies que conviuen amb la síndrome metabòlica. La doctora Meseguer assegura que el model de ratolí transgènic de KAP "ha permès observar que la sobreexpressió d’aquesta proteïna al ronyó protegeix de la resistència a la insulina, la hipertensió,  l’esteatosi hepàtica i la inflamació del teixit adipós, induïdes per una dieta obesogènica rica en greixos”.  En un sistema cel·lular, els autors del treball també demostren que la proteïna KAP actua prevenint la producció de Il-6 per TNF, via clau i molt rellevant en el desenvolupament de la síndrome, segons subratllen els investigadors. Així mateix, es demostra que aquesta proteïna és secretada a l'espai extracel·lular, atribuint-li un efecte hormonal en teixits diana com l’adipós i, possiblement, el fetge. L'estudi, juntament amb treballs previs del mateix grup, posen de manifest que la proteïna KAP, específica del ronyó, te un paper clau en la inducció i l’activació de diverses vies extrarenals relacionades amb malalties cardiovasculars i metabòliques de gran impacte, tant en la salut de la ciutadania com en la despesa sanitària, com ara l’obesitat i la diabetis.  En aquest sentit, aquesta proteïna podria constituir una bona diana terapèutica per combatre la síndrome metabòlica. Aquest i altres treballs del grup demostren de forma clara el paper de la KAP, i en conseqüència del ronyó i dels andrògens, en el control de la malaltia cardiovascular i la diabetis tipus 2. El ronyó deixa de ser un element passiu en la malaltia per convertir-se en element actiu en el control de la mateixa, assenyalen els investigadors.  En el treball també hi ha col·laborat el doctor Josep Villena, responsable del laboratori de Metabolisme i Obesitat de la Unitat de Recerca en Diabetis i Metabolisme del VHIR. La síndrome metabòlica Segons l’Institut de Recerca Vall d’Hebron, la síndrome metabòlica es pot definir com un conjunt de desordres metabòlics derivats, en part, d’uns hàbits de vida poc saludables, com per exemple el sedentarisme i una ingesta calòrica excessiva i poc equilibrada. Actualment, la síndrome metabòlica  comença a qualificar-se d'epidèmia global, ja que afecta el 30% de la població adulta en països occidentals i un 44% de ciutadans dels estats Units de més de 50 anys.   La síndrome metabòlica augmenta el risc de patir una malaltia cardiovascular o de desenvolupar diabetis tipus 2. A nivell cel·lular i molecular això es deu als efectes com la inflamació crònica en el teixit adipós, imprescindible en el desenvolupament de disfuncions metabòliques relacionades amb l'obesitat, la resistència a la insulina,  la disfunció renal endotelial o l'estrès oxidatiu, entre altres.

Summary: El Vall d'Hebron constata que una proteïna produïda pel ronyó podria ser diana terapèutica contra la síndrome metabòlica


El conductor que va atropellar mortalment una nena de 4 anys a Bonmatí (Selva) ja es troba als jutjats de Santa Coloma de Farners, on ha arribat en un cotxe dels mossos, per prestar declaració. Al jove, de 39 anys, se l'acusa d'homicidi imprudent, conducció temerària, conducció sota els efectes de l'alcohol i drogues i lesions. El conductor ha entrat a l'edifici poc abans de dos quarts de dotze, emmanillat i amb el rostre cobert amb una caputxa. Prestarà declaració davant del Jutjat d'Instrucció Número 3 de Santa Coloma de Farners, que és qui s'ha fet càrrec del cas. L'home va atropellar la petita i la seva mare, que caminaven pel voral, aquest dilluns poc després de les tres de la tarda. Després, va fugir amb la seva furgoneta i una mosso fora de servei va ser qui el va localitzar poca estona després a Bescanó (Gironès), poble on viu. Quan se li va fer la prova d'alcoholèmia, va donar un resultat de 0,53 mg/l. El conductor també va donar positiu al drogotest.

Summary: Passa a disposició judicial el conductor begut i drogat que va atropellar mortalment una nena de 4 anys a Bonmatí


El pressupost inicial de l’actuació és de 4,6 milions d’euros, amb un termini d’execució de 12 mesos ACN Barcelona.-El Consell d’Administració del Port de Barcelona ha aprovat aquest dimecres iniciar la licitació de la urbanització dels espais adjacents a la nova Terminal E de creuers i l’adequació de la carretera de Circumval·lació (Tram 1) per donar servei a la mateixa instal·lació. El pressupost inicial de licitació és de 4,6 milions d’euros i el termini màxim d’execució està fixat en 12 mesos. L’actuació comprèn una superfície aproximada de 45.000 metres quadrats i inclou la definició dels espais d’ús per a vehicles i vianants.  Així, a la banda nord de la terminal, la urbanització preveu un espai per als serveis de bus i taxi destinats als passatgers d’embarcament, mentre que a la banda sud s’ubicaran els mateixos serveis (bus i taxi) per als creueristes de desembarcament. La urbanització també contempla la construcció d’un aparcament de 7.000 metres quadrats, que disposarà de prop de 300 places. Així mateix, l’actuació inclou una zona addicional d’aparcament per als treballadors de la terminal, amb unes 100 places de pàrquing. Les obres donaran continuïtat a l’itinerari per a vianants que comparteixen les 4 terminals de creuers existents al moll Adossat, amb els mateixos elements d’urbanització i arbrat. També es construirà una rotonda distribuir els fluxos de vehicles que donaran servei a l’estació marítima. La Terminal E, actualment en construcció al moll Adossat (a continuació de la Terminal D o Palacruceros), serà una de les estacions marítimes més grans d’Europa, amb 12.500 metres quadrats de superfície construïda. Carnival Corporation (el primer operador de creuers del món) està construint la instal·lació amb una inversió de 30 milions d’euros i té previst completar les obres l’any 2018. Carnival Corporation, que actualment gestiona la Terminal Palacruceros, gestionarà també la terminal  E, on té previst que operin 7 de les 10 marques de la companyia.

Summary: El Port de Barcelona licita la urbanització de la nova Terminal E de creuers


La vicepresidenta de la Comissió Europea i responsable de Pressupostos i Recursos Humans, Kristalina Georgieva, ha presentat aquest divendres la seva dimissió i deixarà el càrrec a finals d’any per treballar al Banc Mundial. El president de la CE, Jean-Claude Juncker, ha assegurat en un comunicat que el comissari alemany Günther H. Oettinger assumirà la carpeta de Georgieva, a qui ha definit com una “excel·lent vicepresidenta”. Amb la vacant de Georgieva, s’iniciarà el procés per nomenar un nou comissari búlgar, que haurà de ser avalat pel Parlament Europeu. La de Georgieva és la segona dimissió al gabinet Juncker, després de la de l’anterior comissari britànic, Jonathan Hill, arran del ‘Brexit’.  Georgieva assumirà el càrrec de presidenta del Banc Internacional de Reconstrucció i Desenvolupament (IBRD) i de l’Associació Internacional de Desenvolupament, dins del Banc Mundial, una organització en la qual ja va treballar durant anys abans d’entrar a la Comissió.  “Ha estat un honor servir la Unió Europea i Bulgària durant set anys com a comissària. Serà un honor, ara, acceptar l’oportunitat de servir Europa en una nova feina al Banc Mundial”, ha assegurat Georgieva en una piulada en el seu compte de Twitter. Abans de ser vicepresidenta de Juncker, Georgieva va servir com a comissària de Cooperació Internacional i Ajut Humanitari en l'administració de José Manuel Durao Barroso.

Summary: La vicepresidenta de la CE Kristalina Georgieva dimiteix per marxar al Banc Mundial


Tortosa ha intensificat els treballs de neteja i desinfecció dels espais públics en els darrers dies davant la imminent sortida dels infants a partir d'aquest diumenge. La neteja, que es fa amb aigua a pressió i productes viricides, se centra especialment a les zones amb una major afluència de persones. En concret, al voltant dels centres de salut, dels establiments d'alimentació o de les comissaries dels cossos policials, com ara l'Hospital Verge de la Cinta o el Mercat municipal. L'Ajuntament ha incrementat les tasques de desinfecció d'ençà de l'esclat de la pandèmia de coronavirus per evitar-ne la propagació. Així mateix, l'Ajuntament manté la neteja de contenidors d'escombraries i recomana utilitzar guants o algun altre material de protecció per accionar el mecanisme d'obertura. Des del consistori denuncien que han detectat un augment significatiu de guants llençats a terra i recorden que això constitueix una infracció i una possible font de contagi per a altres persones. També lamenten que s'han incrementat els casos de propietaris de gossos que no recullen els excrements dels seus animals.

Summary: Tortosa intensifica la desinfecció dels espais públics a les portes del desconfinament dels infants


La consellera de Cultura i candidata de JxCat al Congrés, Laura Borràs, creu que no és el seu "problema si Espanya es pot governar o no". En una entrevista al diari 'Ara', Borràs reconeix que té por a un govern de la triple dreta però que també tem les altres opcions, ja que potser no són gaire diferents. La consellera és mostra partidària "de la unitat" i sosté que els partits catalans que es presenten a les eleccions ho haurien de fer "sota el mateix paraigua". De fet, segons ella, "Rajoy era nociu per a Catalunya però Sánchez no va comportar cap canvi substancial". En ser preguntada per si s'imagina que s'apliqui un nou 155, Borràs diu que ara, com a consellera, li "costaria moltíssim" acatar-lo. La candidata de JxCat al Congrés diu que no és partidària de "bloquejar o entorpir" la política espanyola" perquè assegura que és una persona que sempre intenta "construir, aconseguir consensos i convèncer". En tot cas, Borràs creu que "qui bloqueja la política a política a Catalunya és l'estat espanyol impedint que un govern democràticament escollit continuï en l'exercici de les seves responsabilitats". A més sosté que els polítics catalans estan "moralment obligats a bloquejar, per exemple, l'avenç de la ultradreta, del feixisme, els brots de franquisme". Preguntada per quina condició de màxims posarien per investir Sánchez, la consellera de cultura ha dit que "seria reprendre el diàleg" en les basses d'allò que els preocupa que és: "l'estat de repressió, el retrocés absolut dels drets individuals, els drets civils, els drets polítics de les persones que en aquest moment estan en la situació de presó o d'exili, i el dret a l'autodeterminació dels catalans, que volen aconseguir ser escoltats en el marc d'allò que permet la democràcia, que és un referèndum".

Summary: Laura Borràs: "No és el nostre problema si Espanya es pot governar o no"


L'Ajuntament d'Amposta ha presentat aquest dilluns els principals projectes de l'àrea de Polítiques Actives d'Ocupació, de la qual és responsable l'alcalde Adam Tomàs. Aquest 2016, el consistori s'acull a una desena de programes, de titularitat pública i també privada, per oferir llocs de treball, formació i orientació per a la inserció laboral a gairebé 400 persones de la capital del Montsià, sobretot joves. En total, les ajudes i pressupostos d'aquestes iniciatives sumen 880.000 euros, 180.000 dels quals els aporta el propi Ajuntament per oferir plans d'ocupació locals i subvencions a empreses que s'instal·lin als polígons i contractin veïns d'Amposta. El consistori treballa amb algunes iniciatives empresarials que podrien implantar-se a la ciutat i que, com ha destacat Tomàs, suposarien "una generació important de llocs de treball al municipi".

Summary: Amposta compta amb 900.000 euros per a polítiques d'ocupació que donaran feina i formació a gairebé 400 persones


Aquest divendres s'ha constituït el plenari del Pacte Nacional per a la mobilitat segura i sostenible ACN Barcelona.-El president de la Generalitat, Quim Torra, i els consellers d'Interior i Territori i Sostenibilitat, Miquel Buch, i Damià Calvet, han presidit aquest divendres la constitució del plenari del Pacte Nacional per a la mobilitat segura i sostenible, que s'ha marcat, entre d'altres reptes, arribar a la sinistralitat zero a les carreteres catalanes al 2050, en compliment dels objectius marcats per la UE, és a dir, que no es registri cap víctima mortal ni cap ferit greu amb seqüeles per a tota la vida; així com a reforçar la lluita contra el canvi climàtic. En aquest sentit, el conseller d'Interior, Miquel Buch, s'ha compromès a "posar molt de la nostra part" però ha apuntat la responsabilitat individual dels conductors com a "element clau" per evitar els accidents. "Són ells qui decideixen engegar un cotxe, estar distrets o estar concentrats, qui decideixen engegar un cotxe havent consumit drogues alcohol o contestar un whatsapp o no", ha assenyalat. Segons han comentat els mateixos consellers Buch i Calvet i el president de la Generalitat, Quim Torra, el principal objectiu del pacte Nacional és la transició cap a una mobilitat "més segura" i al mateix temps més "sostenible, saludable, connectada i automatitzada". El conseller d'Interior també ha apuntat que no es pot "separar la seguretat de la sostenibilitat" i que "són vitals per fer un país millor en qüestions de mobilitat". Dimarts passat, el Consell Executiu va aprovar impulsar el pacte i avui el Govern ha constituït el plenari amb les entitats que s'hi ha adherit, amb la previsió que d'aquí nou mesos l'Executiu pugui presentar el document. Pel que fa el conseller de Territori i Sostenibilitat, Damià Calvet, ha afirmat que implantar una mobilitat més sostenible, segura i connectada "és la nostra obligació com a governants i administració  si el que volem és créixer com a societat fent- la més resilient i adaptada als reptes que tenim".  Segons ha afegit, que circulin menys vehicles i més nets ha de servir com a "resposta a l'emergència climàtica" i ha deixat clar que tot i que per exemple la qualitat de l'aire a Barcelona "és millor" que moltes grans ciutats del planeta encara "no és prou bona". "Ni complaença ni inacció, tenim a l'abast corregir aquesta situació", ha dit. El Pacte Nacional girarà sobre sis eixos El director del Servei Català de Trànsit, Juli Gendrau, ha exposat davant les entitats que s'han adherit al Pacte els sis eixos sobre els quals pivotarà el document, que a banda de la sinistralitat zero també s'ha marcat com a objectiu estratègic la reducció de les víctimes mortals a la meitat el 2020 respecte el 2010 (actualment, és d'aproximadament el 27%).  En la seva intervenció, Gendrau ha destacat que si bé en els darrers anys el nombre de víctimes mortals ha caigut hi ha un cert estancament en aquest decreixement, en un escenari, d'altra banda, en què la mobilitat s'ha incrementat entre un 3% i un 4% i d'un major envelliment de la població. Els sis eixos del pla consten d'una reformulació de l'espai públic cap a una mobilitat més sostenible i segura; una adaptació de les polítiques de seguretat viària als nous tipus d'accidentalitat, com per exemple garantir la seguretat als col·lectius més vulnerables com vianants i ciclistes; la implicació de la societat cap a un canvi cultural per a un futur sense víctimes mortals de trànsit; una coordinació estratègica en la mobilitat intel·ligent; establir objectius estratègics per a les infraestructures als nous sistemes de mobilitat i repensar l'estructura necessària en l'autoritat del trànsit. Entre els participants a la constitució del plenari hi havia representants d'Abertis, de l'ATM, el RACC, de l'Ajuntament de Barcelona, de diversos departaments de la Generalitat i els grups i subgrups polítics al Parlament; de la Federació d'Autoescoles de Catalunya, de l'Institut Guttman; de plataformes com Stop Accidents i del Col·legi d'Enginyers de Catalunya.

Summary: El Govern es compromet a treballar per assolir la sinistralitat zero i apel·la a la responsabilitat dels conductors


Protecció Civil ha informat d'una fuita a la depuradora del Besòs sense afectació de persones ni tampoc a l'exterior. El producte en qüestió és clorur fèrric corrosiu. La depuradora està situada a l'avinguda del Litoral, entre Sant Adrià de Besòs i Barcelona, i ha activat el seu pla d'emergència. El pla Plaseqcat també s'ha situat en estat d'alerta, però s'ha desactivat un cop s'ha verificat que la situació ja està normalitzada i que no hi ha ferits. L'accident s'ha produït mentre es netejava un dipòsit. Durant les tasques d'absorció del producte final a una cisterna s'ha produït una barreja que ha provocat un núvol que no ha sortit de l'establiment. S'ha procedit a tancar la zona i evacuar parcialment el vial. El personal s'ha confinat. (Aquesta notícia actualitza l'anterior amb el mateix titular un cop ha quedat desactivada l'alerta del pla Plaseqcat) Aigües de Barcelona ha explicat en un comunicat que l'incident s'ha produit per la reacció de dos productes químics i com a conseqüència de l’actuació d’una companyia aliena. En cap cas hi ha hagut afectació sobre la qualitat i la seguretat de l’aigua depurada.  Al lloc s'hi han desplaçat efectius dels Bombers de la Generalitat, dels de Barcelona i dels Mossos d'Esquadra.

Summary: ACTUALIZACIÓ:Es registra una fuita a la depuradora del Besòs sense afectació de persones ni tampoc a l'exterior


Una breu campanya arqueològica de quinze dies ha confirmat la hipòtesi que indicava que el Puig del Cocodril, a Subirats (Alt Penedès) va acollir la "ciutat més potent" de la Cossetània Oriental al Penedès, la qual va ser punt d'influència en l'origen de la vinya i el vi en aquest territori. És la principal conclusió a què ha arribat l'equip de 10 arqueòlegs de la cooperativa Arqueovitis després d'excavar una petita parcel•la de 2 per 3 metres. Malgrat les dimensions reduïdes, s'ha localitzat un fossat per dificultar l'accés de les tropes, diverses parts d'una casa d'origen ibèric i també més de 4.000 restes d'àmfores de vi. "Sorprèn moltíssim la profunditat on arriben les restes, a un metre i mig del terra. No hi ha cap jaciment al Penedès amb una estratigrafia tant gran", ha destacat l'arqueòleg Dani López aquest dimecres durant la presentació dels resultats. Abans d'iniciar la campanya, l'equip d'arqueòlegs tenia indicis que el Puig del Cocodril –també conegut com a Pujol d'en Figueres- acollia un poblat fortificat d'època ibèrica que hauria actuat com a punt estratègic del control del comerç. Les troballes localitzades durant les dues setmanes d'excavacions, però, han "superat" les expectatives ja que, no tant sols s'ha confirmat la principal hipòtesi, sinó que les restes localitzades es mantenen en un important estat de conservació. Dani López, coordinador de l'equip, ha detallat que la "gran sorpresa" de l'excavació ha estat la localització d'una casa amb diverses fases vinculades a l'època ibèrica. La primera, acumula restes de tres àmfores esclafades i indica que hauria estat utilitzada com a magatzem, mentre que hi ha una segona fase on han aflorat restes de paviment i d'una llar de foc, de manera que l'espai hauria servit per a usos domèstics o familiars. Al mateix temps, l'excavació també ha trobat un tram de mur i de la porta, així com també una part del carrer d'accés a la casa. Simultani a aquestes troballes, López ha destacat la multitud de restes d'àmfores fenícies que constaten que el poblat tindria el seu origen real al segle VII aC, situant-lo en època coetània amb el jaciment Font de la Canya, a Avinyonet del Penedès. Tenint en compte la seva ubicació elevada a tocar de la Via Augusta, López ha assegurat que el Puig de Cocodril hauria estat una fortificació ibèrica de frontera entre els laietans i la Cossetània Oriental: "A Sitges era molt difícil accedir, de manera que la penetració de tropes, de mercaderies i de contingents quan desembarcaven els romans havien de passar per aquí, on el jaciment té un control claríssim". En aquest sentit, la cooperativa Arqueovitis apunta ara als vincles històrics que hi ha entre el jaciment del Puig del Cocodril com a punt de control fronterer, el jaciment de Font de la Canya com a gran centre de mercaderies vitivinícoles i el jaciment de la Timba de Santa Bàrbara (entre Castellet i la Gornal i l'Arboç) com a enclavament del comerç per la seva proximitat al riu Foix. Dani Lopez ha aplaudit aquesta relació directa per poder treballar en un projecte de gran abast històric.  Noves excavacions El jaciment del Puig del Cocodril no s'havia excavat des de 1930 perquè hi havia la falsa creença que el paisatge rocós dificultaria qualsevol tipus de troballa. López, però, altament satisfet pels resultats, ha explicat que la descoberta dels darrers dies ha constatat que els poblats "s'adaptaven a la roca i l'aprofitaven" per fer les seves construccions. Un cop comprovada la conservació d'habitatges i carrers, el proper objectiu de l'equip d'arqueòlegs és obrir nous punts de prospecció per ubicar diferents barris. Tampoc descarten localitzar restes de temples, ja que les troballes d'ara "tot just són la punta de l'iceberg". L'objectiu és fer una nova campanya al Puig del Cocodril durant el 2018 com a molt tard. Per això insten l'Ajuntament de Subirats i la Diputació de Barcelona a finançar el projecte, alhora que animen els més de 20 cellers que hi ha al municipi a implicar-se en les excavacions. De cara al futur, la intenció d'Arqueovitis és crear un nou centre arqueològic de visites entorn l'origen de la vinya i el vi, com ja s'ha fet a Avinyonet gràcies al jaciment de Font de la Canya.

Summary: Confirmen que el Puig del Cocodril, a Subirats, va acollir la "ciutat més potent" de la Cossetània Oriental al Penedès


El conseller d'Ensenyament, Josep Bargalló, ha reclamat a la diputada de Cs Sonia Sierra "respecte" per a les escoles. "Els nostres centres es mereixen el respecte que vostès no els donen i el suport que no els donen; no ataquin l'escola, ajudi'ns; és pel seu mateix bé", ha replicat en una interpel·lació al ple aquest dimecres durant la sessió de control al Govern. Per Bargalló, el "problema" de les aules catalanes és qui pretén "perseguir professorat", denunciar actuacions pedagògiques i "duent la fiscalia" als centres.  Ho ha replicat així a Sierra després que la diputada de Cs li retragués un cartell d'un sindicat que afirma que "la república comença a les aules". "Tregui els llaços grocs de les nostres escoles, els llibres que adoctrinen i els actes polítics de les nostres escoles", li ha reclamat Sierra.  Baraglló ha defensat l'autonomia dels centres en les decisions pedagògiques a través del projecte educatiu i en les seves decisions lingüístiques. "No som un departament controlador", ha assegurat el titular.  "El nostre deure és ser al costat del professorat, dels centres", ha afegit en deixar a mans d'inspecció, en tot cas, quan es produeixen actuacions "incorrectes".

Summary: Bargalló, a Cs: "Els centres es mereixen el respecte que vostès no els donen; no ataquin l'escola"


El conseller de Salut cessat pel govern espanyol, Antoni Comín, ha descartat aquest dilluns renunciar a la seva acta de diputat i ha reiterat que "mentre hi hagi altres maneres d'aconseguir l'objectiu [d'una investidura] s'haurà de treballar per aquestes alternatives". En aquest sentit, ha afirmat que és "imprescindible" que ara s'estudiï la possible delegació de vot i ha recordat que la seva renúncia individual a l'escó tampoc no "serviria de res". Preguntat per quina és l'estratègia si la delegació no és possible, Comín ha apuntat: "Hi ha un principi que està assumit per tothom que és que a aquells que estem fent sacrificis tan grans no se'ns han de proposar sacrificis a no ser que siguin absolutament necessaris i imprescindibles", ha dit als mitjans. Segons ha defensat, la seva situació processal és "idèntica" a la de Carles Puigdemont i, per tant, es troba sense la possibilitat d'abandonar el país on és. Per la seva banda, el portaveu d'ERC al Parlament, Sergi Sabrià, ha apuntat també que la "prioritat" és estudiar si es pot delegar el vot del conseller que els dona "la majoria necessària". Amb tot, Comín ha matisat que han d'acabar-ho d'analitzar jurídicament "per veure si hi ha opcions reals d'aquesta delegació". Comín i Sabrià han fet aquestes declaracions després de mantenir una reunió "àmplia i llarga" sobre a la capital belga amb Meritxell Serret, representants de l'Executiva nacional del partit i l'eurodiputat Josep Maria-Terricabras. L'objectiu de la trobada, ha explicat Sabrià, ha estat "mostrar el suport" als dos consellers que són exiliats a Bèlgica, però sobretot n'han sortit dos encàrrecs concrets: "la posada en marxa d'Esquerra a Brussel·les", que liderarà Serret, i el "compromís" del partit amb el Consell de la República, encarregat a Comín, que en serà "la cara més visible". "Aposta" pel Consell de la República Sobre aquests nous papers, el conseller de Salut cessat pel govern espanyol ha reivindicat que és "imprescindible" que hi hagi, d'una banda, un Govern a Catalunya i, de l'altra, "una institució a l'exterior sense la qual serà impossible caminar". Segons Comín, la internacionalització és una de les finalitats "més clares" del Consell de la República i és "important" avançar en paral·lel a la formació d'un Govern i constituir-lo "tan aviat com hi hagi condicions per fer la investidura". "Ens hem de dotar dels instruments que ens permetin complir amb el mandat del 21-D, que reforçava el mandat de l1-O", ha afegit. Segons ell, el Consell de la República serà "descentralitzat" i inclourà també els polítics "que són a Suïssa, Escòcia o Alemanya". Preguntat sobre si creu que és viable tirar-lo endavant amb Puigdemont a Alemanya, s'ha mostrat convençut que "és perfectament viable" i ha apuntat que si es rebutgen les euroordres "s'obren molts escenaris per a la mobilitat". Per la seva banda, Serret ha dit que el fet d'impulsar ERC a Brussel·les com a partit referma també el "sentit europeista" d'Esquerra. "Podem fer molta feina acompanyant veus crítiques i la societat civil que vol tenir una veu més propera a les institucions i els espais de decisió de la UE", ha assenyalat.

Summary: Comín, sobre renunciar a l'acta: "No se'ns han de proposar sacrificis a no ser que siguin absolutament imprescindibles"


Els serveis d'emergències han localitzat, sa i estalvi, el jove de 25 anys que buscaven a Cadaqués (Alt Empordà) després que aquesta matinada entrés a l'aigua a la platja Gran i no en sortís. Des de primera hora del matí el buscaven per terra, mar i aire. Segons informa Salvament Marítim, l'han trobat en un veler del camp de boies, on ha passat la nit. Aquí és on, precisament, centraven la recerca les embarcacions dels cossos d'emergències. El dispositiu de recerca l'han format efectius de Salvament Marítim, els Bombers, la Guàrdia Civil i la Policia Local de la població.

Summary: Localitzen en un veler el jove de 25 anys que buscaven a Cadaqués


La presidenta de l'Assemblea Nacional Catalana (ANC), Elisenda Paluzie, ha assegurat que l'indepedentisme es mobilitzarà aquest divendres "com cada Diada" i que ho farà "amb mesures de seguretat sanitària màximes" per la pandèmia de covid-19. Després de l'ofrena de l'entitat al monument de Rafael Casanova de Barcelona, Paluzie ha afirmat que s'assegurarà el control d'accessos al centenar de mobilitzacions que l'ANC ha organitzat i que s'hi garantirà l'ús de mascareta i de gel hidroalcohòlic. Ha recordat que les protestes seran "estàtiques i amb distància" i ha defensat les protestes malgrat el coronavirus. "El dret a manifestació no pot ser l'únic dret al qual haguem de renunciar en aquesta crisi", ha criticat, i ha apel·lat a demostrar que es poden fer mobilitzacions "adaptades a la covid-19".

Summary: Paluzie assegura que les manifestacions de la Diada tindran "mesures de seguretat sanitària màximes"


Els Mossos d'Esquadra han denunciat penalment tres vegades en dos dies, un jove de 19 anys, de nacionalitat espanyola i veí d'Ascó (Ribera d'Ebre), per conduir un turisme sense haver obtingut mai el permís de conduir. La primera sanció li van imposar el 24 de maig en un control de trànsit a la carretera T-720, a Móra la Nova. Pocs dies després, el 4 de juny al matí, el conductor va ser aturat en un altre control a l'N-420, també a Móra la Nova, quan anava al jutjat de Falset on havia estat citat per la primera denúncia. Aquella mateixa tarda, el van tornar a aturar a l'N-420, a Garcia, quan tornava de la compareixença davant del jutge. En aquest tercer control també va donar positiu en consum de drogues.  En les tres ocasions, els Mossos d'Esquadra li van immobilitzar el vehicle en comprovar que no s'havia tret mai el permís de conduir però un conductor substitut, degudament acreditat, es va fer càrrec del turisme en les tres ocasions.  El noi torna a estar citat per comparèixer novament davant del jutjat d'instrucció de Falset.

Summary: Un jove d'Ascó és sancionat tres cops en dos dies per conduir sense carnet


L'Audiència de Lleida ha condemnat a un any de presó un estafador reincident que va quedar-se 350 euros d'una dona a Lleida, fent-se passar per un fals amic de la família. La Sala, però, en la seva mateixa sentència, reconeix que aquesta pena és "injustificada" i demana al govern espanyol que se li indulti la meitat de la condemna perquè no respon al principi de "proporcionalitat". El problema, segons l'Audiència és que els fets, considerats per separat delictes lleus i sancionats amb una multa, amb el nou codi penal i en casos de multireincidència, els mateixos fets passen a ser considerats delictes agreujats, sancionats amb penes de presó d'un a tres anys. La Sala, en canvi, considera que una pena adequada als fets seria de sis mesos de presó.  Els fets van tenir lloc el setembre de 2016, quan va abordar la dona a la una del migdia a l'avinguda Segre de Lleida i la va convèncer que eren família i que necessitava diners per viatjar a Barcelona, on s'havia de fer el suposat enterrament de la seva mare recentment morta. L'home ja havia estat condemnat cinc cops a un total de deu mesos de multa per altres estafes lleus (quatre d'elles durant el 2016 a Lleida).

Summary: L'Audiència de Lleida condemna a un any de presó un estafador reincident i en demana un indult parcial


El president del PP, Pablo Casado, ha criticat la reunió que tindrà lloc dimecres de la taula de diàleg de l'executiu de Pedro Sánchez amb la Generalitat i ha acusat el govern espanyol de "blanquejar" el "full de ruptura" dels independentistes. Segons Casado, és una "negociació extraparlamentària i inconstitucional" i ha carregat contra Sánchez per no posar l'autodeterminació com a "línia vermella". En una atenció als mitjans aquest dimarts després d'assistir a un esmorzar informatiu, el líder del PP ha criticat la "radicalitat" de l'executiu espanyol. També ha celebrat que el PP i Cs hagin forjat una coalició preelectoral al País Basc.

Summary: Casado acusa el govern espanyol de "blanquejar" el "full de ruptura" dels independentistes amb la taula de diàleg


El Major dels Mossos relatarà el contingut de dues reunions a Palau sobre l’1-O, segons l’Ara i El Mundo ACN Madrid.-El Major dels Mossos Josep Lluís Trapero declara des de les 09.00h per tercera vegada davant la jutgessa de l’Audiència Nacional Carmen Lamela, que li ha atribuït un nou delicte de sedició fruit de la declaració que va fer el responsable del dispositiu policial per impedir el referèndum, el coronel de la Guàrdia Civil Diego Pérez de los Cobos, que el va acusar de connivència amb els organitzadora del referèndum. Segons han publicat els diaris Ara i El Mundo, Trapero relatarà dues reunions Palau on tan ell com altres comissaris van advertir que es podrien produir càrregues de la policia espanyola i on van proposar que, si es feia la votació, les urnes es posessin en locals privats perquè la interlocutòria del TSJC ho permetia.  Trapero ha arribat a les 08.30h a l’Audiència Nacional acompanyat de la seva advocada, Olga Tubau, per declarar a partir de les 09.00h davant la jutgessa Carmen Lamela, que instrueix el cas sobre l’actuació de la policia catalana el 20 i 21 de setembre i l’1-O. També està citat –en qualitat de testimoni- el nou cap del mossos, Ferran López.  La Fiscalia ha apuntat que d’entrada no preveu demanar presó provisional per a Trapero, tot i que esperarà a escoltar la declaració del Major per adoptar una decisió. Aquest dimecres ja va demanar que es declari la causa complexa per poder allargar la instrucció fins als 18 mesos i que s’imputi també l’exdirector dels Mossos, Pere Soler, i l’exsecretari d’Interior, César Puig.  Segons l’escrit que va presentar a la jutgessa, el 20 de setembre Trapero va mantenir 17 contactes telefònics amb l’aleshores president de l’ANC Jordi Sànchez, fet que segons la Fiscalia demostra que “les condicions” que Sànchez va imposar “van ser acceptades pel Major dels Mossos”. En el seu escrit de citació, la jutgessa Lamela sosté que la cúpula dels Mossos d'Esquadra va "obstruir qualsevol actuació que bloquegés el pla estratègic cap a la independència" i, segons afegeix, "es va dissenyar un pla premeditat" entre Trapero com a màxim responsable de la policia catalana i els "membres del comitè estratègic". Segons la jutgessa, l'actitud dels Mossos entre el 20 de setembre i l'1-O va ser de "total inactivitat" i "emmascarada sota els principis d'actuació policial de proporcionalitat, congruència i oportunitat". La jutgessa assenyala que tant el fiscal en cap de Catalunya com el coronel de la Guàrdia Civil Diego Pérez de los Cobos van posar de manifest al major dels Mossos que el pla d'actuació elaborat de forma prèvia no era adequat i que Trapero s'havia compromès a modificar-lo amb les recomanacions que se li van fer. "No obstant això, mai no es va arribar a fer cap modificació, dirigint la seva actuació conforme al Pla originari", afirma Lamela. Per la jutgessa, les pautes ordenades per la cúpula dels Mossos eren de caràcter genèric i el sistema de comunicació que van utilitzar els agents de servei va alentir les comunicacions així com les ordres d'aquell dia, en què les orals contradeien les escrites i deixant al criteri de cada agent el compliment de l'ordre judicial del TSJC, segons assegura. Per tot plegat, la magistrada conclou que la finalitat immediata de Trapero estava orientada "a facilitar la celebració del referèndum i la proclamació d'una república catalana, independent d'Espanya, sent conscient que desenvolupava al marge de les vies legals, desatenent el mandat rebut des del Tribunal Superior de Justícia de Catalunya i contra les decisions adoptades pel Tribunal Constitucional". Nou escrit de la Fiscalia Lamela té sobre la taula l’escrit de la Fiscalia que descriu les suposades evidènies que justifiquen la investigació a Trapero i Laplana per sedició. Segons el fiscal, “la col·laboració [dels Mossos] amb la celebració del referèndum va anar més enllà de la inactivitat i es va convertir en una acció a favor de la seva consumació”. En aquesta línia, recull un seguit d’exemples de la suposada “inacció” dels Mossos  i de “l’actitud passiva” dels agents malgrat la “resistència activa” dels votants de l’1-O i de les persones que protegien les aules. En aquest relat, el fiscal recull les suposades lesions que van patir els agents de la policia espanyola a cadascun dels punts que van intervenir.  “Col·laboració real i efectiva” Segons el Fiscal, no només hi va haver “inacció”, sinó també actes de “col·laboració real i efectiva” dels Mossos amb el referèndum. Pel que fa “tan l’obstrucció de l’actuació dels membres del CNP com la seva connivència amb els responsables de les meses electorals”. Segons la Fiscalia, aquests fets “només poden ser, com s’ha dit, conseqüència d’una actuació policial coordinada i subjecta a les prèvies instruccions dels caps dels Mossos d’Esquadra i dels responsables de la Conselleria d’Interior de la Generalitat”.

Summary: Comença la declaració de Trapero davant Lamela


La ministra d'Hisenda, María Jesús Montero, ha assegurat que l'impost de les transaccions financeres impulsat pel govern espanyol "no es traslladarà a les famílies". Tal com ha explicat en el ple del Congrés celebrat aquest dijous, la taxa només afectarà els intermediaris financers, que hauran de pagar un 0,2% sobre totes les operacions de compravenda d'accions de les empreses espanyoles amb una capitalització borsària de més de 1.000 MEUR. Alhora, la ministra ha recordat que tan sols l'11% de les famílies espanyoles posseeixen accions. Per altra banda, l'oposició integrada per Vox, PP i Cs –han presentat esmenes a la totalitat- ha defensat que l'impost reduirà els incentius per invertir a l'Estat i provocarà deslocalitzacions. Durant la seva intervenció, Montero ha lamentat l'actitud dels partits de la dreta espanyola, a qui ha culpat de presentar esmenes que "no coincideixen amb els principis econòmics de l'Estat". En aquest sentit, la titular d'Hisenda ha destacat que l'impost sobre transaccions financeres (també conegut com a taxa Tobin) ja s'està aplicant a altres països europeus com França, Itàlia o Suècia. Amb aquesta mesura, el govern espanyol té previst recaptar 850 MEUR anuals que aniran destinats a reforçar les arques públiques. La proposta, a més, busca "una compensació per part del sector financer després del cost que derivat del seu rescat" durant la crisi financera de 2008, segons Montero. "És fonamental que tots puguem assolir una fiscalitat més justa", ha afegit. Segons les dades recollides pel govern espanyol, els costos derivats del rescat a la banca durant l'última crisi financera a escala europea van ser de 4,6 bilions d'euros. La dreta qüestiona en bloc la taxa El Partit Popular, Ciutadans i Vox han carregat contra la taxa Tobin, la qual consideren "ineficaç". Segons la portaveu de la formació taronja al Congrés, María Carmen Martínez, els intermediaris financers acabaran carregant la taxa "als de sempre", és a dir, als consumidors. Alhora, Martínez ha afirmat que l'impost comportarà la deslocalització d'empreses i desincentivarà la compra d'accions en empreses espanyoles. "Volem posar més traves a la inversió?", ha preguntat la dirigent de Ciutadans. En la mateixa línia s'ha expressat el portaveu de Vox, Rubén Manso, qui ha assenyalat que la introducció de l'impost comportarà un increment en el cost de finançament de les empreses afectades. "Ara necessitem inversió, i la inversió arriba quan els costos són més baixos", ha comentat. Des del PP han parlat directament de "cop fiscal" a les famílies espanyoles. "Hi ha més de tres milions de famílies a Espanya que tenen accions, i vostès els volen apujar els impostos", ha dit el portaveu dels populars, Miguel Ángel Castellón. El dirigent ha exclamat que aprovar l'impost és "una irresponsabilitat" i que s'està "posant en perill" la competitivitat de les empreses espanyoles. Les tres formacions també han recordat la rebuda que ha tingut la taxa Tobin en altres països europeus, on la recaptació prevista s'ha situat per sota les previsions inicials. Una mesura que es queda curta Els altres grups favorables a l'aplicació de l'impost sobre les transaccions financeres han aprofitat les seves intervencions per defensar la mesura i demanar que s'imposin restriccions més estrictes a la compravenda d'accions. Albert Botrán, portaveu del grup mixt, ha dit que l'intercanvi de títols borsaris genera especulació "en la majoria de casos" en comptes de "crear riquesa a la societat". Malgrat tot, Botrán ha assenyalat que, sota unes normes més estrictes, l'Estat podria arribar a recaptar fins a 5.000 MEUR. Pel representant de Bildu, Oskar Matute, la normativa no deixa de ser "un petit pedaç" a un problema d'una "magnitud colossal". A banda, ha titllat de "fal·làcia" l'afirmació que, com més es dóna a les empreses, més possibilitats hi ha que es quedin. "Mireu què ha passat aquests dies amb Nissan i Alcoa", ha apuntat.

Summary: María Jesús Montero assegura que l'impost de transaccions financeres "no es traslladarà a les famílies"


El Ple de l'Ajuntament de Lleida ha rebutjat l'adhesió de la institució al Pacte Nacional pel Referèndum, després que l'equip de govern del PSC i els grups de Ciutadans i del Partit Popular hagin votat en contra de la moció presentada pel PDeCAT i Unió, a la qual han donat suport la resta de formacions, tot i que no ha estat suficient perquè el text acabés prosperant. La moció també demanava el rebuig de la Paeria a les sentències que han comportat la condemna i inhabilitació d'Artur Mas, Irene Rigau, Joana Ortega i Francesc Homs pel procés participatiu del 9-N. D'altra banda, el Ple ha donat llum verda a l'expedient de liquidació del pressupost del 2016 i a un altre de modificació de crèdit de l'actual exercici per valor de prop d'1,5 milions d'euros, diners provinents del romanent de tresoreria obtingut l'any anterior i que permetran el pagament de factures pendents a proveïdors del 2016 per aquesta mateixa quantitat. Ambdós expedients s'han aprovat gràcies als vots del PSC i C's i les abstencions del PP i del PDeCAT i Unió.

Summary: Els vots contraris de PSC, C's i PP impedeixen que la Paeria de Lleida s'adhereixi al Pacte Nacional pel Referèndum


La consellera de la Presidència, Elsa Artadi, i el síndic d'Aran, Carlos Barrera, han signat aquest divendres l'acord per al nou model de finançament del Conselh Generau d'Aran, al qual el Govern hi va donar llum verda l'11 de març passat en el marc de la reunió del consell executiu celebrada a Vielha. D'aquesta manera, la institució aranesa comptarà amb els recursos suficients per disposar d'autonomia de gestió per desenvolupar les seves funcions. L'acte de signatura s'ha dut a terme després de la reunió de la comissió bilateral Generalitat-Conselh Generau d'Aran, en la qual també s'ha aprovat el nou model de gestió integral de l'emergència de la Val d'Aran. L'acord que s'ha formalitzat aquest divendres al Palau de la Generalitat té una durada de cinc anys i es concreta en dos elements. Així, d'una banda, es parteix de l'any base, el qual s'haurà d'actualitzar anualment a partir d'un indicador: IPC, regla de despesa, despesa no financera no finalista de la Generalitat (NFNF) i PIB; i, de l'altra, es tindrà en compte la gestió de l'autogovern a través d'un Coeficient de gestió de competències. D'aquesta manera, el Fons de finançament incondicionat (FFI) es calcula per a un any base i s'actualitza anualment d'acord amb l'increment del pressupost de despeses de la Generalitat i seguint diversos paràmetres.  L'any base de determinació del FFI és el 2018 i té un import de 23.144.436 euros. A partir de 2020 el FFI incorpora una dotació addicional per compensar a l'Aran pel desenvolupament de polítiques pròpies. Aquesta dotació addicional equivalent al 10% del FFI de l'any base es posarà a disposició del Conselh Generau en un període gradual de 4 anys. Atesa la situació de pròrroga pressupostària a la Generalitat en l'actual exercici 2019, en aquest any l'import del FFI és de 23.144.436 euros. La previsió és que d'aquí a cinc anys, el 2023, la xifra de finançament estigui al voltant dels 29 milions d'euros.   Nou model de gestió integral de l'emergència   La comissió bilateral també ha servit per donar llum verda al nou model de gestió integral de l'emergència de la Val d'Aran, el qual estarà desenvolupat pel Conselh Generau. Des de l'any 2015, amb l'aprovació de la Llei de Règim Especial de l'Aran, el Conselh Generau té plenes competències de la gestió de l'emergència en el territori. L'acord d'aquest divendres estableix el nou model de gestió d'aquest àmbit, basat en un model mixt en què una part del parc de bombers tindrà dedicació exclusiva i la resta tindrà una cobertura amb bombers comunitaris, com fins ara. El finançament d'aquest model anirà a càrrec de la Generalitat, com la resta de serveis públics, i assumirà el cost de les despeses de personal i de funcionament.

Summary: La consellera Artadi i el síndic d'Aran signen l'acord per al nou model de finançament


Després de mesos de negociacions, direcció de Seat i sindicats han signat aquest dilluns el nou conveni col·lectiu que regirà les relacions laborals de la filial catalana de Volkswagen fins el 2020. El nou conveni, que afecta 13.000 treballadors i que ha estat ratificat aquest cap de setmana per àmplia majoria pels afiliats de CCOO i UGT, preveu, entre d'altres mesures, un increment de la massa salarial del 10% durant la seva vigència, millores en el sistema de retribució variable, un pagament de 300 euros a cada treballadors com a pagament únic un cop entri en vigor i noves mesures per afrontar futurs increments de producció.  A més, en cas que Seat tingui uns beneficis de 100 milions d'euros, el 2% d'aquests guanys es repartiran entre la plantilla, i si són superiors a aquesta xifra, seran del 8%. L'acord també especifica que les contractacions temporals mitjançant empreses de treball temporal quedin restringides a causes concretes.  Per la companyia, el nou conveni impulsa la competitivitat de Seat i per als sindicats blinda els treballadors de l'aplicació de la reforma laboral del PP i de la retallada de condicions laborals que comporta.

Summary: Direcció de Seat i sindicats signen el nou conveni col·lectiu per als pròxims 5 anys


El conseller d'Interior en funcions, Jordi Jané, ha instat els cossos de seguretat privada a involucrar-se en la detecció de casos de radicalisme jihadista. Aquest divendres, en la celebració del dia Català de la Seguretat Privada, Jané ha anunciat que estendran la formació els plans Proderai (Processos de Detecció del Radicalisme Islamista) als agents de seguretat privada. El conseller ha subratllat que la prevenció davant el jihadisme és un àmbit on "no hi sobra ningú", i ha demanat a les empreses de seguretat privada que se sumin a la "col·laboració activa". "És bo i és positiu que tothom estigui activat a l'hora de detectar quan es dóna un fenomen de radicalisme", ha conclòs Jané.

Summary: Jané insta els agents de seguretat privada a involucrar-se en la detecció de casos de radicalisme jihadista


El president del govern espanyol en funcions, Pedro Sánchez, ha replicat les paraules de dissabte del president del Govern, Quim Torra, que va afirmar davant els alcaldes reunits al Palau de la Generalitat que el camí de l'autodeterminació no té retorn. En un míting a la Corunya, Sánchez l'ha corregit i ha dit que "el que no té el camí de l'autodeterminació és sortida". "Els catalans volen sortir del bucle de l'independentisme i l'autodeterminació que els proposen", ha assegurat. A l'acte, el líder del PSOE també ha sortit en defensa del ministre de l'Interior, Fernando Grande-Marlaska, que ha rebut una allau de crítiques per haver dit que la violència a Catalunya "és de major impacte que al País Basc". Sense fer-ne una referència explícita, Sánchez ha lloat la gestió de Marlaska en el conflicte a Catalunya: "Gran ministre", ha afegit. Sánchez, que ha tornat a treure pit per les trucades que rep "cada dia" de Torra, ha expressat que no es mourà de la posició de "primer, llei i després, diàleg". El president del govern espanyol en funcions també ha comparat l'ultradreta amb l'independentisme. Ha considerat que l'independentisme afirma que "ells són Catalunya" i que l'ultradreta creu que "Espanya és seva". "Afortunadament és més que el que volen reduir", ha etzibat. El líder socialista ha criticat Ciutadans, PP i Unides Podem, de qui s'ha preguntat com hauria estat un govern de coalició amb ells si defensen que hi ha presos polítics. A més, ha criticat el "bloqueig imposat" després del 28-A i ha cridat a la concentració de vot en la candidatura del PSOE per evitar que es repeteixi la situació després del 10-N. "De què serveix tenir tants partits si l'endemà de les eleccions no s'aconsegueix govern i s'imposa el bloqueig?", ha plantejat Sánchez, que ha negat que vulgui acabar amb el bipartidisme, com se l'acusa. En aquesta línia, ha qüestionat als votants si volen "que Espanya avanci o que continuï bloquejada". "Hi ha un mar de sigles però per avançar només hi ha el partit socialista", ha sostingut. D'altra banda, Sánchez ha celebrat l'exhumació de Franco i ha afirmat que el model de l'Estat d'ara "és totalment diferent" al que volia el dictador. A més, ha garantit que el pròxim govern socialista tindrà com un dels seus motors la memòria i la reparació perquè "encara hi ha qui busca els seus familiars a les fosses". "Espanya és fruit del perdó, però mai producte de l'oblit", ha garantit.

Summary: Sánchez replica a Torra: "El que no té el camí de l'autodeterminació és sortida"


El quart tinent d'alcalde i responsable de l'àrea de Drets de la Ciutadania, , Participació i Transparència de l'Ajuntament de Barcelona, Jaume Asens, afirma que "amb perícia i audàcia" hi ha "formes d'esquivar" les privacions del dictamen del Tribunal Constitucional  (TC) en relació a l'1-O. Entre d'altres, el també advocat considera que la clau està en com es vol interpretar el que diu el tribunal. "El secretari de l'Ajuntament va fer l'informe aclarint i interpretant de la manera més garantista la sentència (...),la sentència es pot interpretar de forma extensiva o restrictiva, en benefici o perjudici drets i llibertats, ha assenyalat aquest diumenge en una roda de premsa que s'ha fet davant del Palau de la Música. "Ho hem interpretat de forma beneficiosa pels drets i les llibertats, i el criteri del secretari discrepa de la del jutge de Madrid o el de Vitòria", ha dit sobre les recents prohibicions en aquestes dues ciutats d'actes en què es debatia sobre el referèndum a Catalunya. Jaume Asens ha mostrat el seu convenciment que s'està vivint una "situació d'estat excepció encoberta", fet pel qual aposta per aprofitar un context on la "frontera és difosa" i es poden "esquivar" certes prohibicions. "Serà important el contingut de la petició en quins termes es fa si", apunta el quart tinent d'alcalde, fent referència a qui organitza l'acte, el seu contingut i en quins criteris es presenta. Desmentit sobre la detenció d'un militant de la CUP per l'1-O Preguntat pels periodistes, Asens ha apuntat que la Guàrdia Urbana nega que la detenció que va practicar dissabte al vespre tingui relació amb l'1-O. Els agents van dur a comissaria a David Carmona, militant de la CUP de Sant Andreu, quan participava en un acte de campanya a la Sagrera. El partit de l'esquerra independentista afirma que els policies van voler demanar la identificació del jove d'una manera violenta, fins al punt de fer-li un cop al cap. Asens ha explicat que la Guàrdia Urbana no s'hi va apropar al lloc dels fets perquè l'acte tingués relació amb el referèndum, sinó per les queixes dels veïns que havien trucat queixant-se del soroll per un concert que s'hi estava fent. "Una d'aquestes persones que participaven a l'acte no es va voler identificar i, segons la Guàrdia Urbana, va agredir un dels agents", ha indicat el responsable de l'àrea de Drets de la Ciutadania, Participació i Transparència. El detingut ha sortit en llibertat sense càrrecs després de passar la nit a la comissaria de la Guàrdia Urbana de Zona Franca. Reunió entre Guàrdia Urbana i Mossos per "harmonitzar" criteris En una roda de premsa per informar sobre la derogació d'"ús hoteler" que tenen actualment diverses finques del carrer Sant Pere més Alt i Amadeu Vives, a tocar del Palau de la Música, Jaume Asens ha anunciat que s'ha demanat formalment a Mossos una reunió amb la Guàrdia Urbana per tal "d'harmonitzar els criteris" sobre com actuar respecte l'1-O.  "Per el context en el que estem vivint, intentem anar el màxim d'alineats i fer la interpretació, tant uns com els altres, més garantista possible", ha assenyalat Asens qui ha afegit que encara no hi ha data concreta per a la trobada.

Summary: Asens afirma que hi ha "formes d'esquivar" les prohibicions del TC sobre l'1-O "sense sortir-se del marc establert"


El síndic de greuges, Rafael Ribó, ha alertat de les pràctiques "irregulars i èticament inacceptables" que algunes companyies subministradores fan sobre "persones vulnerables" per cobrar els rebuts a través "d'agències de cobrament". En aquest sentit ha instat l'Agència Catalana de Consum a investigar si infringeixen la normativa de consum i, si cal, a sancionar. Ribó considera que aquestes firmes no haurien de cedir a tercers "ni el deute ni les gestions de reclamació del deute" de les persones que "han acreditat degudament" que es troben en una situació de risc. "Lluny de l'assetjament del qual són objecte", afegeix, aquestes persones haurien de rebre "la informació i el suport necessaris" per solucionar les dificultats. En el mateix sentit, el síndic ha emès una resolució en què reclama a les administracions que "garanteixin" els ajuts a fons perdut i descomptes en el pagament dels subministraments bàsics a les persones en situació de risc d'exclusió residencial. Entre altres qüestions, s'exigeix que es desplegui reglamentàriament la normativa que disposa les mesures urgents per  afrontar l'emergència en l'àmbit de l'habitatge i la pobresa energètica. I recorda que, per bé que la norma no estableix una condonació total dels deutes, sí preveu "l'obligació" d'administració i empreses subministradores d'oferir "ajuts a fons perdut o descomptes notables". A banda, el Síndic critica que no s'hagi desplegat el reglament de la Llei 24/2015 i que no s'hagin assumit acords entre l'Administració i les companyies subministradores, i palesa els desacords pel que fa a quins han de ser els descomptes i qui els ha d'assumir.

Summary: El Síndic denuncia pràctiques "èticament inacceptables" de companyies subministradores per cobrar els rebuts